*הכינו:* ***משה אוחנה וצוות היסטוריה מבי"ס תיכון חדש בבת ים***

**חלק I - הלאומיות בישראל ובעמים ראשית הדרך עד 1920**

**1. המאפיינים של הלאומיות המודרנית כתופעה חברתית, תרבותית ופוליטית**

הלאומיות היא תופעה שצמחה בסוף המאה ה-18. הלאומיות כתנועה פוליטית שאפה לאחד קבוצות חברתיות על בסיס מכנה משותף של מוצא, שפה, היסטוריה, מסורת ועוד. קבוצות חברתיות התאחדו תחת הרצון להקים מדינה עצמאית בטריטוריה מסוימת שאליה יש לקבוצות עמים קשר מיוחד. הלאומיות הולידה את התודעה הלאומית של קבוצות חברתיות והפכה אותם למדינות.

את הרעיונות של הלאומיות השיגו על ידי מאבקים להכרה ולעצמאות ובסופו של התהליך נוצרה מפה לאומית חדשה באירופה. מדינות חדשות קמו או התחדשו.

**מושגי יסוד:**

**לאום** **= עם** – אנשים בעלי מאפיינים משותפים כמו מוצא, טריטוריה, היסטוריה, שפה, תרבות, דת וערכים השואפים להקים מדינה עצמאית (או שכבר הקימו מדינה עצמאית).

**לאומיות** – הלאומיות משלבת מספר מרכיבים:

* רגש לאומי – זוהי תחושת השייכות ללאום המתבססת על לשון, תרבות והיסטוריה משותפים או מתבססת על ערכים ואידיאולוגיה משותפים.
* שאיפה למדינה - השאיפה פוליטית של בני הלאום לבטא את הייחודיות הלאומית שלהם במסגרת של מדינה עצמאית שבה הלאום ישלוט.
* שאיפה תרבותית להכרת המורשת הלאומית וטיפוחה.

**ב. סוגי / דפוסי לאומיות**

**ניתן להבחין בין שני סוגים של לאומיות:**

|  |  |
| --- | --- |
| **לאומיות אתנית** | **לאומיות פוליטית** |
| קבוצה בעלת יסודות משותפים שהם לא פרי בחירה כמו: מוצא, שפה והיסטוריה משותפת. | קבוצה בעלת יסודות משותפים שהם פרי בחירה כמו: ערכים ואידיאולוגיה. |
| האדם נולד לתוך הלאום – זה אינו קשור לרצון האדם. | האדם בוחר להשתייך ללאום וקבוצת הלאום או המדינה בוחרת האם לקבלו. |
| המוצא המשותף הוא זה שיוצר את הקשר בין בני הלאום, זה אינו קשור בהכרח למדינה. העם היהודי היה מפוזר בגולה למרות זאת היהודים שייכים לאותו הלאום. | לקבוצה יש קשר למדינה. הערכים והאידיאולוגיה של הקבוצה באים לידי ביטוי בחוקי המדינה. |
| אין בהכרח קשר בין ההשתייכות ללאום לבין האזרחות במדינה. לדוגמה, ערבי המתגורר בישראל הוא אזרח ישראלי והלאומיות שלו היא ערבית. | הערכים והאידיאולוגיה מהווים את הבסיס המלכד לאזרחים במדינה. אין העדפה ללאום אתני כלשהו. |
| **דוגמה: ישראל – לאומיות אתנית**  הלאומיות בישראל מבוססת על היסטוריה, מורשת ומוצא והשייכות ללאום היהודי מבוססת על קשרי דם. | **דוגמה: ארצות הברית – לאומיות פוליטית**  הלאומיות האמריקנית אינה מבוססת על היסטוריה משותפת, אגדות ופולחנים אלא מבוססת על שלטון חוקתי, שוויון בפני החוק וחירויות הפרט. השייכות ללאום מבוססת על החיים בטריטוריה האמריקנית. בחוקה נקבע כי היא הבסיס לחיים בארצות הברית והיא מאפשרת לכל אדם המחפש חירות למצוא זאת במדינה זו, ללא קשר למוצאו. |

**המרכיבים העיקריים של תופעת הלאומיות המודרנית/ מרכיבי הלאומיות:**

1. **טריטוריה** – שטח ארץ בו נוצרו ערכי היסוד של האומה (= מדינת לאום). זהו שטח שיש לעם קשר עמוק ורגשי אליו. הטריטוריה היא המולדת: המקום בו נולדה האומה ונוצרה הזהות הלאומית אליה שייך האדם. המולדת היא לא רק הביטויים הגיאוגרפים הנראים לעין כמו עמקים, אגמים, הרים ועוד, אלא מתקיימים בה זיכרונות היסטוריים – קברי אבות, אנדרטאות לזכר אירועים היסטוריים, שדות קרב ועוד.
2. **שפה** – השפה מאחדת את בני הלאום, היא מחברת אותו זה לזה. באמצעות השפה הלאום פועל יחד להשגת מדינה. השפה מייחדת כל לאום והיא מאפשרת להעביר אידיאולוגיה, תרבות ומסורת.

**ג.** **פולקלור ומיתוסים** – הפולקלור כולל מנגינות עממיות, ריקודים, תלבושות, אגדות, מנהגים מקומיים וגיבורים מקומיים. הוא נתפס כביטוי אמיתי של רוח העם. הפולקלור מייצג את מורשת העם ואת הזהות הלאומית המקורית שלו.

המיתוסים הינם סיפורים המלמדים ערכים. מכאן שכל עם פיתח לעצמו מיתולוגיה המצדיקה את הזהות הלאומית היסטוריה משותפת לעם. המסרים במיתוסים מתייחסים לערכים של גבורה, צדק, מוסריות ועוד.

**ד. סמלים לאומיים –** הסמלים מעבירים את המסרים של הלאומיות להמוני העם בצורה ברורה. הסמלים כוללים: דגל, המנון, ימי חג ועוד. הסמלים נוצרו ע"י מנהיגי ומובילי התנועות הלאומיות כדי ליצור חיבור, גאווה ואחדות.

**השפעת הלאומיות על החברה**

ללאומיות יש השפעה על החברה ככוח מלכד וגם ככוח מפלג:

הלאומיות ככוח מאחד:

* השגת עצמאות - היא מעודדת עשייה סביב רעיון בעל משמעות – עשייה כדי להשיג עצמאות.
* מימוש זכויות האדם – הלאומיות חיזקה את רעיונות ההשכלה אשר הדגישו את הזכויות הטבעיות של האדם, בעיקר הזכות לשוויון.
* ביטול המעמדות – הלאומיות איחדה את האנשים וביטלה את המעמדות החברתיים.

הלאומיות ככוח מפלג:

* פילוג החברה – הלאומיות פילגה את החברה ללאומים: לאום יווני, גרמני, איטלקי ועוד.
* מאבק – כאשר הלאומיות נעשית קיצונית היא עלולה לגרום לזלזול של לאום אחד בשני עד לכדי סכסוך ומאבק ביניהם.

**2. הגורמים לצמיחת התנועות הלאומיות שהתגבשו באירופה במאה ה19**

צמיחת הלאומיות משמעותה- מרד בשלטון המעמדות (המלך האצולה והכנסייה ששלטו על העם) והחלפתם בשלטון של העם- שלטון לאומי שמאחד את העם סביב מאפיינים משותפים כגון: שפה, היסטוריה, תרבות, זכויות טבעיות ושלטון של העם .

דוגמא איטליה: איטליה הייתה מפוצלת ל7 ממלכות נפרדות ששולטים בחלקים קטנים של איטליה, איטליה הפכה למדינה מאוחדת שבירתה רומא ובראשה עומד ראש ממשלה אחד (קמיל קאבור)

**1.תהליך החילון-** במאה ה19 החל תהליך של חילון, שלטון הכנסייה נחשב למושחת, שלטון המנצל את הטיפשות של בני האדם, כדי לשלוט עליהם ולהתעשר על חשבונם. הכנסייה תמכה במלך היא טענה שהוא קיבל את הזכות למלוך מאלוהים והמלך תמך בכנסייה , מי שכפר באמונה בכנסייה נענש על ידי המלך . אנשים רבים החלו להאמין פחות בדת הנוצרית .ירידת האמונה הביאה לירידה בסמכות של המלך. במקום שלטון המלך התחזק הרגש הלאומי

המדע: המדע הוכיח שהכנסייה מטעה את הציבור (משקרת), לדוגמא הטענה שהעולם עגול ואינו שטוח, גילוי החיידקים הוכיח שמחלות ומגפות אינם עונש על חטאים. לכן אנשים האמינו פחות בכנסייה והפכו לחילוניים

התפלגות בכנסייה: במאה ה16 הכנסייה התפצלה לשניים (קתולים ופרוטסטנטים) כל זרם טען שהוא מפרש את רצון האל יותר טוב מהאחר . הם האשימו אחד את השני בכפירה, בניצול העם, והתרחקות מהנצרות. לכן חלה ירידה דתית (חילון) אצל האזרחים. החילון החליש את שלטון המלך.

2.**תנועת ההשכלה** – במאה ה-17 צמחה תנועה חברתית: משכילים, הוגים ופילוסופים באירופה מחו נגד שלטון המלך והמעמדות שהיה לא שוויוני, דיכא את האזרחים, פגע בזכויות שלהם.

הם קראו לאזרחים למרוד כדי להשיג:

זכויות טבעיות – לכול אדם בכול מקום מגיעות זכויות טבעיות אותם אין רשות לאף גורם לקחת ממנו. הזכויות הן: חירות, שוויון, רכוש, בטחון ועוד. שלטון המונע זכויות אלו מהאוכלוסייה או מחלק ממנה אינו שלטון ראוי/צודק וצריך להתקומם נגדו להחליפו.

ריבונות העם / הסדר הטבעי- מטרת השלטון להיטיב עם האזרח ולדאוג לרווחתו וטובתו. שלטון שאינו מעניק זכויות טבעיות או אינו פועל די למען העם יש צורך להחליפו.

**3.התנועה הרומנטית** – הרומנטיקנים היפנו תשומת לב להערצת הטבע, יופי, אהבה והעבר המיתולוגי. כדי לחזק זאת הדגישו את יופיו של הטבע, דמויות גיבורים מהעבר שריגשו והיו מלאות קסם. האדם הוצג במאבק לאושר, שמחה ואהבה. התנועה הרומנטית מילאה תפקיד חשוב בחיזוק הלאומיות האתנית. ביצירות הרומנטיות בא לידי ביטוי המאבק לשחרור מעריצות ושאיפה של העם לעצמאות. הלאומיות שאפה לשים את האדם במרכז במקום רעיונות דתיים ומלוכניים התנועה הרומנטית שאפה לאחד את העם על בסיס אתני – לאומי . התנועה הרומנטית העניקה תקווה שהאדם נועד לחיי שמחה ואושר ולא לסבול ולשרת את הכנסייה והמלך.

**4. המהפכה התעשייתית** - המהפכה התעשייתית הייתה כוח ששינה את חיי האנשים מחיי כפר איטיים לדינאמיות של העיר. המפעלים, הרכבות, העברת מידע מהיר, מערכת חינוך מקיפה יותר ותורות חברתיות חדשות (כמו שיוון וחופש לעם ). אנשים למדו קרוא וכתוב וקלטו רעיונות חדשים שדיברו אל ההמונים, רעיונות אלו הצמיחו את הרגש הלאומי. העולם הישן נהרס ובעקבותיו היה צורך בהתמקדות בדבר חדש שיעניק משמעות. החיפוש הוליד את הלאומיות.

ההתמקדות בלאומיות נבעה מצורך בשייכות וזה מה שהלאומיות נתנה: שייכות לקבוצה, הזדהות עם ערכים, תחושת ביטחון וסולידאריות. השייכות הזו נתנה עוצמה והיא כללה את כל שכבות האוכלוסייה ללא הבדלי מעמדות.

**5. גורמים ישירים להופעת הלאומיות**

התהליכים ההיסטוריים שהכשירו את הקרקע לצמיחת הלאומיות לוו באירועים היסטוריים שהפכו להיות גורמים ישירים לצמיחת הלאומיות:

1. **המהפכה הצרפתית (1789)** – בעקבות המהפכה הצרפתית פוזרה אסיפת המעמדות ובמקומה הוקמה האסיפה הלאומית. האסיפה הלאומית הייתה גוף פוליטי משותף לכל המעמדות בצרפת. האסיפה פרסמה את הצהרת זכויות האדם והאזרח שכללה את הזכויות הבאות: בני האדם נולדים ונשארים בני חורין, לאדם זכויות טבעיות אותן אין לשלול כמו: חיים, בטחון חירות ועוד. ההצהרה התייחסה לכל בני האדם והדגישה כי מקור הכוח לכל ריבונות זה העם.

המהפכה הפכה לביטוי חשוב של הלאומיות וזה איחד את העם. כתוצאה מכך התפתחו שלושה כיוונים:

1. **פטריוטיות** – תחושת הגאווה שהעם הצרפתי הצליח לשנות את הסדרים בצרפת. והביטוי לכך היה בעיתונות יומית פטריוטית, נטיעת עצי "חירות" וחג לאומי לזכר נפילת הבסטיליה (מסמלי המאבק המהפכניים).
2. **מאבק נגד בוגדים מבית** – הפחד מפני חיסול המהפכה על ידי האצולה הוליד שנאה כלפיה. לכולם היה ברור כי האצולה לא תוותר בקלות על זכויות היתר שהתבטלו עם פרוץ המהפכה. שנאה זו הייתה גורם מלכד והיא באה לידי ביטוי בשלטון הטרור ששרר בצרפת במשך שנתיים. אלפי אנשים הוצאו להורג בגיליוטינה אם הייתה הוכחה או חשד שהם שייכים למעמד האצולה.
3. **הפצת המהפכה** – ההצלחה של המהפכה בצרפת הולידה התלהבות ורצון להפיץ את המהפכה ברחבי אירופה. גויס צבא העם למלחמות נגד מדינות שכנות כדי לשחרר את ההמונים משלטון האצולה. בתחילה נכשל הצבא ופריס כמעט נכבשה על ידי צבאות זרים. אולם בהנהגת אנשי צבא מיומנים כמו נפוליאון בונפרטה החלו לכבוש שטחים מחוץ לצרפת ולהשליט בהם את רעיונות המהפכה וביניהם גם את "הצהרת זכויות האדם והאזרח". בתחילה קיבלו התושבים את הרעיונות המהפכניים בהתלהבות אבל עם הזמן החל הכיבוש הצרפתי להעיק – הוטלו מיסים לטובת צרפת, חיילים צרפתים גנבו רכוש והבחירות הדמוקרטיות היו מראש לטובת שליטים צרפתיים.
4. **כיבושי נפוליאון** – נפוליאון בונפרטה גנרל חשוב בצבא העם הצרפתי, נבחר לשלטון ב-1799. הוא הצליח לרכז בידיו את השלטון וב-1804 הפך לקיסר צרפת. היה לו חשוב להמשיך ליישם את עקרונות המהפכה הצרפתית וכך עיצב וביסס את החוק הצרפתי – "קוד נפוליאון" שהתבסס על חירות האדם, חופש היוזמה הכלכלית, חופש המצפון והדת ושיווין בפני החוק. מצד שני חיזק את שלטונו על ידי מינוי קרובי משפחה בשטחים החדשים שכבש, כך הפכה צרפת ממדינה לאומית לאימפריה ששלטה על מחצית אירופה. רוב המדינות הכבושות הפכו למדינות חסות ובראשן שליט צרפתי, החוק הצרפתי היה אחיד בכל המדינות. כך שבסופו של דבר נפוליאון ראה עצמו נציג המהפכה ומשחרר העמים המדוכאים מהשלטון האצולה.

החשיבות בכיבושי נפוליאון היא ביצירת תודעה לאומית בקרב העמים הכבושים. בהתחלה קיבלו הנכבשים את צבא צרפת בשמחה אבל כאשר החלו להרגיש את הניצול של השלטון החדש החלה ההתנגדות. ההתנגדות הובילה להתעוררות לאומית והצבאות שהתארגנו בכל מדינה היו צבאות לאומיים. העמים באירופה אימצו את הדגם המהפכני הצרפתי כמו הגנה על המולדת מאויבים זרים, והשתמשו באותן סיסמאות של חירות, שיווין ואחווה, אבל הפעם נגד הצבא הצרפתי.

3. המאפיינים של *התנועות הלאומיות* שהתגבשו באירופה במאה ה- 19

התנועות הלאומיות שצמחו התאפיינו בכמה מאפיינים משותפים:

1. **מטרה** – התנועות הלאומיות בקשו להשתחרר מהשלטון הזר ולהקים מדינה עצמאית משלהם בראשה יעמוד מנהיג מהלאום שלה. יש תנועות שנלחמו להשגת המטרה של איחוד העם שלהם במדינה עצמאית.
2. **מנהיגים** – המנהיגים היו בדרך כלל מנהיגים שצמחו משכבת האינטליגנציה (אינטלקטואלים, סטודנטים, סופרים ועוד). הם היו כריזמטיים, מנוסים וממוקדים במטרה. הם האמינו שיש בכוחם לשנות את המציאות ולגייס את תמיכת העם.
3. **דרכי הפעולה** – התנועות השתמשו בדרכים שונות להשגת מטרותיהם בהתאם לתקופה ולמקום. שתי דרכי פעולה מרכזיות הן:

* ***חינוך*** – התנועות הלאומיות בקשו לטפח תודעה לאומית ולעורר בעם את תחושת ההשתייכות לעם ואת הרצון לחיות כעם חופשי במדינה משלו.
* ***מרד*** – יש תנועות שפעלו בכוח וע"י הפיכה ובכך ביטאו את התנגדותם לשלטון הזר.

1. **ההשפעות עליהן –** תנועות רבות הושפעו מרעיונות המהפכה הצרפתית, מכיבושי נפוליאון ומרעיונות ההשכלה. הן גם הושפעו מהאימפריות הגדולות כמו האימפריה העותומאנית, האימפריה האוסטרו הונגרית ושאפו להידמות להן.
2. **שימוש בסמלים** – התנועות הלאומיות עשו שימוש בסמלים לאומיים, תוך התייחסות למיתוסים, העבר, ההיסטוריה והגיבורים הלאומיים. הסמלים איחדו את העם וסחפו אותם בתמיכתם.

**4.דפוסי הגשמה של תנועה לאומית אחת באירופה במאה ה19**

**איחוד איטליה- ( איטליה דוגמא למדינה שעליה למדנו ) שאלה:**

א.הצג את השלבים העיקריים בדרך לאיחוד איטליה, באיזה שלב עבר המאבק מלמטה למעלה

ב. הצג שניים מהגורמים שעיכבו את איחוד איטליה ושניים מהגורמים שסייעו לאיחוד איטליה

תשובה:

**בשנות ה 20** איטליה הייתה מפוצלת למספר ממלכות ונסיכויות ( 7 ממלכות נפרדות כולל מדינת האפיפיור), ששלטה עליהם צרפת ואוסטריה

**בשנות ה30** צמחה תנועה הלאומית האיטלקית, והוקמו אגודות מהפכניות-חשאיות, שביקשו להשתחרר מהשלטון הזר (למרוד בשלטון של אוסטריה) ושאפו להקים מדינה מאוחדת. בראשם עמד ג'וספה מאיצ'יני

**בשנת 1848** ("אביב-העמים") התחיל מרד ברחבי איטליה בהנהגת **ג'וספה מאציני** נגד השלטון האוסטרי הדרישה הייתה: סילוק השלטון הזר והשגת חופש. רוב ההתקוממויות נכשלו, פרט ל**ממלכת פיימונט-סרדיניה** (צפון איטליה), שבה שלטו **המלך עמנואל השני** יחד עם ראש הממשלה **הרוזן קמילו כאבור**.

**בשנות ה50** פרץ מרד שאותו הנהיגו עמנואל השני (מלך סרדינה) קמיל קאבור, ג'וספה מאיציני, גריבלדי. הם נעזרו בקיסר צרפת נפוליאון ה3. גאריבלדי, שהגיע עם אלף מתנדבים שחרר שטחים בסיציליה (דרום איטליה) בשנת **בשנת 1860** אושר האיחוד הרשמי של צפון איטליה והמלך ויטוריו עמנואל הומלך למלך של כל איטליה. איטליה כבר הייתה מאוחדת חוץ מהעיר רומא שעדיין שלט בה האפיפיור האיטלקים חששו שכיבוש רומא יעורר את הכעס הנוצרי בעולם . בשנת 1970 רומא אוחד עם איטליה ונקבעה כעיר הבירה שלה

**. בשלב זה עבר האיחוד מלמטה למעלה .**

**הקשיים העיקריים היו:**

איטליה הייתה בעלת מאפיינים שונים הצפון היה עירוני מאוד, הדרום בעל אופי חקלאי והמרכז היה דתי קתולי. רק 2% מאיטליה דיברו את השפה הרשמית . לכן התחיל תהליך איחוד מלמעלה. איטליה אוחדה ע"י משאל עם נפתחו בתי ספר ממלכתיים, נקבעה השפה הרשמית והחלו לטפח את הרגש הלאומי

**גורמים מעכבים במאבקה של התנועה הלאומית האיטלקית:**

1. המעצמות צרפת ואוסטריה שלטו על צפון איטליה וסירבו להעניק לה עצמאות. הן חששו מאובדן השליטה והטריטוריה שהיו ברשותן.
2. הכנסייה הקתולית –ששלטה ברומא סירבה להשתתף בהתחלה בתהליך האיחוד
3. בין יוזמי ומשתתפי ההפיכה היו חילוקי דעות – מהו האופי הרצוי של איטליה שתקום.

**גורמים מסייעים:**

1. בנפוליאון השלישי העניק סיוע צבאי ובעזרתו הצליחו לסלק את האוסטרים מצפון איטליה.
2. גריבלדי היה מנהיג כריזמטי ומוביל. שסייע למרד בדרום בראש צבא מתנדבים

**ב. התנועה הלאומית היהודית ומאפיינה העיקריים**

**1. הגורמים לצמיחתה ולהתארגנותה של התנועה הציונית**

**1.חיקוי תופעת הלאומיות האירופאית** (גורם דומה) – במאה ה-19 קמות תנועת לאומיות בקרב הגרמנים, איטלקים, צרפתים ועוד. ההתעוררות הלאומית נבעה מהרצון להשתחרר משלטון וכן לבטא עצמאות בתחומי החיים השונים כמו שפה, תרבות מנהגים בתוך טריטוריה עצמאית של העם. ***גם*** היהודים מבקשים לפתור את בעייתם באמצעות עצמאות מדינית.

**2.כישלון האמנציפציה** – **(גורם ייחודי**): שוויון הזכויות: האמנציפציה שניתנה ליהודים במאה ה19 העלתה את התקווה בקרבם כי עתה יוכלו להשתלב בחברה הסובבת אותם. היהודים נטשו את הדת למען השתלבות בחברה האירופאית. היהודים השתלבו במקצועות החופשיים ובמוסדות ההשכלה הגבוהה. ***למרות כל זאת*** האנטישמיות שבאה לידי ביטוי בפוגרומים ובמגבלות במקומות עבודה ובאוניברסיטאות הגבירה את התסכול והאכזבה בקרב היהודים מהאמנציפציה. דוגמא לכך הוא משפט דרייפוס- קצין יהודי שהואשם בריגול בצרפת רק בשל היותו יהודי. היהודים הבינו שלא יוכלו להשתלב באירופה ולכן פנו ללאומיות יהודית. הלאומיות היהודית ביקשה לשחרר את היהודים מאשליות האמנציפציה ולהקים מדינה יהודית בה היהודים יהיו שווים .

**3.אנטישמיות חדשה** (**גורם ייחודי)**- שנאת יהודים הייתה קיימת מאז ומתמיד. עד מאה 19 הבסיס לשנאה זו היה דתי – היהודים היו שנואים בגלל דתם השונה ומנהגיהם המוזרים (ברית מילה, שבת, פסח וכו') הכנסייה הנוצרית האשימה את היהודים ברצח ישו. בעבר אם יהודי בחר להתנצר הוא התקבל לחברה בקלות. במאה ה-19 על רקע המדע וצמיחת תיאוריות בביולוגיה. היהדות נתפסת כעניין ביולוגי (גזעי) שאין לשנות אותו. היהודי שייך לגזע נפרד ולא ניתן לשנותו. זו אנטישמיות מסוכנת יותר ששיאה בהשמדת היהודים בידי גרמניה הנאצית. היהודים הבינו שהאנטישמיות לא תחלוף ולכן יש למצוא פתרון למצבם מחוץ לאירופה במדינה משלהם.

**4. חילון** (גורם דומה) - עד אמצע המאה ה-19 חיו היהודים במציאות של השפלה ואפליה והאמינו כי הגלות היא עונש שהוטל על עם ישראל על ידי האל. הציפייה הייתה שהגאולה תבוא על ידי בואו של המשיח. ההשכלה והאמנציפציה הביאו בעקבותיהם את תופעת החילון יהודים עזבו את הדת היהודית וחשבו שכך יוכלו להשתלב בגויים ולא יהיו שנואים יותר. כאשר התגברו קשיי העם בעקבות האנטישמיות, המסקנה הייתה שאין להם לצפות לבוא המשיח (הם לא האמינו במשיח) אלא הבינו שעליהם לקחת את גורלם בידיהם, ולחפש לעצמם פיתרון אחר – הפיתרון הלאומי, עם היושב במולדתו. החילון גרם לחלק מהעם גם לחשש שהיהודים יתבוללו וייעלמו בתוך הגויים ולכן עליהם למצוא מדינה ליהודים

**2.פועלו של בנימין זאב הרצל לבניית התנועה הציונית וארגונה**

**מדינת היהודים -עיקרי תפיסתו המדינית של הרצל ( נקרא גם המישור הרעיוני)**

הרצל בספרו מדינת היהודים כותב מהי לדעתו בעיית העם היהודי ומציע את הדרכים לפתרונה.

**בעיית העם היהודי על פי הרצל –** הבעיה של היהודים היא **בעיה לאומית**. ההתעוררות הלאומית באירופה רק חיזקה את השנאה לזר. היהודים לטענתו של הרצל הם עם שחיי בתוך עם אחר ולכן הם לא יכולים להמשיך ולהתקיים בגולה. הרצל הבין כי **האמנסיפציה נכשלה**, אין סיכוי לשילוב אמיתי של היהודים בחברה סביבם ו**האנטישמיות** רק תגדל ותתגבר. כמו כן, **ההתבוללות** **לא יכולה לסייע ליהודים** להשתלב בחברה, והיהודים ייתפסו תמיד כזרים. תמיד ירדפו אותם וישנאו אותם.

**הפתרון על פי הרצל –** הפתרון צריך להיות **פתרון לאומי.** היהודים חייבים לצאת מהגולה ולהתרכז **בטריטוריה משלהם**. לשם כך יש לפעול בדרך **מדינית גלויה** ולהשיג **צ'רטר** – זיכיון ליהודים, אישור להתיישב בחבל ארץ משלהם. הרצל האמין שפתרון בעיית היהודים הוא **אינטרס של העמים האחרים**, מכיוון שחלק מבעיותיהם נובעים מכך שהיהודים חיים ביניהם. לכן יש לפעול בדרך מדינית גלויה בקרב המעצמות למען השגת שטח לעם היהודי שבו יקיים חיים עצמאיים על פי החוק הבינלאומי. לאחר שהיהודים יקבלו את הצ'רטר הם יגיעו לשטח שניתן להם ויתיישבו בו.

הרצל מציע דרך פתרון הקמת חברה מסחרית – "החברה היהודית" שתדאג למכירת רכוש היהודים באירופה והעברתם לארץ ישראל (או לכל מדינה אחרת) ותיישב אותם שם. וכן הקמת גוף שיקרא "אגודת היהודים" שיהיה מעין ממשלה זמנית ליהודים. ( רעיונות אלו לא יצאו לפועל)

***תוכנית באזל (נקרא גם המישור האירגוני)***

תוכנית באזל הייתה התוצאה של העבודה הארגונית בתנועה הציונית שבראשה עמד הרצל. ב-1897 כונס הקונגרס היהודי הראשון בעיר באזל שבשוויץ. בקונגרס השתתפו כ-200 נציגים של קהילות יהודיות מרחבי העולם.

**לקראת הקונגרס- בוצעו פעולת הכנה על ידי הרצל:**

1. שליחת הזמנות בעברית לכל 200 הצירים
2. הזמנת סיקור עיתוני של עיתונאים מכל רחבי העולם
3. הכנת עיתון בשם" די וולט" (העולם)

**המטרה של הקונגרס**: לעודד הכרה ציונית, להעלות את הציונות על המפה העולמית וליצור מסגרת ממסדית שתפעל להשגת אישור בינלאומי להקמת מדינה יהודית.

**בסיום הקונגרס הוגשה תוכנית להגשמת מטרות הציונות היא "תוכנית באזל".**

במסגרת התוכנית נקבע כי

**מטרה: השאיפה להקים לעם היהודי בית מולדת מובטח על פי משפט הכלל** (בכוונה לא מוזכר מדינה כדי לא לגרום להתנגדות בינלאומית. הכוונה במשפט הכלל היא הסכמה בינלאומית)

**אמצעיים :הדרכים להשגת המטרה הציונית מופיעה בתוכנית באזל:**

* 1. **יישוב** ארץ-ישראל על ידי יהודים עובדי אדמה ובעלי מלאכה (על פי הציונות המעשית של חובבי ציון).
  2. **אירגון** היהודים על ידי התארגנות מקומית בהתאם לחוקי המדינות השונות בהם חיים יהודים (ציונות סינטטית)
  3. חיזוק ה**רגש** הלאומי היהודי וההכרה הלאומית (ציונות רוחנית).
  4. פעולות למען השגת **צ'רטר** הסברה בקרב ממשלות בעולם כדי להשיג את הסכמתן למתן טריטוריה ליהודים (הציונות המדינית)

תוכנית באזל משלבת ומאחדת את הזרמים השונים שהיו קיימים בתנועה הציונית.

**משמעות קונגרס באזל**

1. ייסוד המדינה היהודית – הרצל הכריז כי בקונגרס הונח הבסיס למדינה שבדרך.
2. פריצה אל דעת הקהל הבינלאומית – הקונגרס ופרסומו הפכו את התנועה הציונית לתנועה לאומית מוכרת ברמה בינלאומית.
3. הנהגה לאומית – הקונגרס שימש כאסיפה לאומית והוקמה הנהגה לאומית להשגת המטרות הלאומיות של העם היהודי.
4. ייסוד ההסתדרות הציונית – הגוף המבצע של התנועה הציונית.

**גופים שהוקמו על ידי חברי התועה הציונית :**

|  |  |  |
| --- | --- | --- |
| **הארגון** | **תחום פעילותיו** | **תרומתו להגשמת מטרות התנועה הציונית** |
| קרן היסוד | גיוס כספים | גיוס כספים לעלייה והתיישבות בא"י |
| אוצר התיישבות היהודים | גיוס כספים | גיוס כספים למימון פעילויות התנועה הציונית |
| הקונגרס הציוני | שלטון והנהגה | המוסד העליון של ההסתדרות הציונית. התכנס באופן קבוע וייצג את העם היהודי כולו. |
| הוועד הפועל המצומצם | שלטון והנהגה | ניהל באופן שוטף וקבוע את הפעילות של ההסתדרות הציונית |
| קרן קיימת לישראל (קק"ל) | רכישת אדמות והתיישבות | רכש אדמות להתיישבות יהודית בא"י |
| המשרד הארצישראלי | רכישת אדמות והתיישבות | ייצוג התנועה הציונית בארץ. ארגן ותכנן את ההתיישבות בארץ. בראשו עמד ארתור רופין |

**הפעילות הדיפלומטית של הרצל:**

|  |  |  |  |
| --- | --- | --- | --- |
|  | **האימפריה העות'מאנית (טורקיה)** | **גרמניה** | **בריטניה** |
| **מדוע פנה?** | טורקיה שולטת בארץ-ישראל. | לגרמניה יש קשרים כלכליים וצבאיים עם  טורקיה. | בריטניה שולטת בשטחים הסמוכים לא"י . |
| **הסברים לשכנוע** | 1. שיפור המצב הכלכלי של האימפריה על ידי הון יהודי. 2. ישוב א"י יביא לפריחת הארץ והאזור כולו. 3. הישוב יהיה נאמן לסולטאן ויתמוך בו. | 1. ישוב היהודים בא"י יאפשר ביסוס התרבות הגרמנית במזרח התיכון. 2. גרמניה תחזק את השפעתה באימפריה העות'מאנית. 3. המתח האנטישמי יוחלש עם יציאת יהודים מגרמניה. | 1. התיישבות בטריטוריה בריטית קרוב לא"י תיצור ישוב נאמן שיחזק את שליטתה במרחב. 2. פחות יהודים יהגרו לבריטניה. 3. ההתיישבות היהודית תיצור אזור חיץ בין הכוחות הנמצאים במצרים לבין הכוחות הטורקים אשר בדרום א"י. |
| **מדוע ניכשל?** | 1. היהודים העשירים לא מוכנים להשקיע כסף. 2. הטורקים העדיפו התיישבות יהודית מפוזרת ברחבי האימפריה ולא ריכוז בא"י על מנת למנוע התפתחות רעיונות לאומיים. 3. פחד מתסיסה לאומית ברחבי האימפריה של הערבים אם היהודים יקבלו אישור התיישבות. | 1. גרמניה לא הייתה מוכנה לקלקל את יחסיה הטובים עם טורקיה וזאת בשל התנגדות הסולטאן הטורקי 2. יש התנגדות בתוך הממשל הגרמני מסיבות אנטישמיות | 1. התנגדות האוכלוסייה בקפריסין. 2. באל-עריש יש בעיות מים קשות. 3. הנציב הבריטי במצרים פוחד שהטורקים ירצו לכבוש את אזור ההתיישבות של היהודים. |

**תוכנית אוגנדה**

בשנים 1904-1903 התרחשו פוגרומים ביהודים באזור קישינב במזרח אירופה, הרצל הבין שיש למצוא פתרון טריטוריאלי מהיר ולכן כאשר ב-1903 הציע שר המושבות הבריטי צ'מברליין להרצל להקים מושבה יהודית אוטונומית באוגנדה במזרח אפריקה, הוא הסכים..

הרצל הביא את ההצעה לקונגרס הציוני השישי. הרעיון להתיישב באוגנדה עורר סערה והביא כמעט למשבר בתנועה הציונית, נציגים בקונגרס החלו לבכות, קרעו את בגדיהם כאות לאבל וקראו להרצל בוגד... התברר כי הרצל המעיט בעוצמת הרגש הדתי של הציונים לארץ ישראל.

נימוקים **בעד** קבלת הצעת אוגנדה:

1. נורדאו : "מקלט לילה " אוגנדה תהיה מקלט זמני ליהודי רוסיה הסובלים מפרעות, כך יוכלו להציל אותם.
2. הרצל : אם מעצמה כל-כך חשובה וחזקה כמו בריטניה מציעה הצעה כה נדיבה יש לקבל אותה.
3. מאוגנדה ימשיכו לפעול למען צ'ארטר לארץ-ישראל.
4. הפועל המזרחי : תמכו בכל הצעה של הרצל , מצבם של יהודי רוסיה+ בעיית ההתבוללות באירופה שהיא גרועה מהסכנה הפיזית

נימוקים **נגד**:

1. "אין ציונות בלי ציון". שום טריטוריה לא תחליף את ארץ-ישראל עבור היהודים!.
2. חשש שהפיתרון הזמני יהפוך לקבוע - לאחר ההתיישבות באוגנדה המקלט הזמני יהפוך למקלט של קבע ואף מעצמה כבר לא תסייע ליהודים להגיע לארץ-ישראל.
3. התנועה הציונית תכלה את כל המשאבים למען אוגנדה ולא יישארו משאבים למדינה נוספת

**ג. דפוסי הפעילות של התנועה הציונית בגולה ובארץ ישראל**

משנת 1882 ועד 1914 פרוץ מלחמת העולם הראשונה, הגיעו לא"י שני גלי עלייה.

העלייה הראשונה 1881 – 1903 בעלייה זו הגיעו 25,000 עולים

העלייה השנייה 1903 – 1914 במהלכה הגיעו 30,000 עולים.

**אנשי העלייה הראשונה**- הקימו את המושבות הראשונות . היו ברובם אנשי תנועת חובבי ציון שהגיעו ממזרח אירופה. הם השתייכו למעמד הבינוני (סוחרים ובעלי מלאכה), עלו עם משפחותיהם ורובם היו שומרי מצוות -מסורתיים. הם שאפו לבנות בארץ חברה חופשית (חילונית), חדשה שתתבסס על עבודת כפיים ובעיקר עבודה חקלאית שתקשור אותם לארץ. הם היו "החלוץ לפני המחנה" : הם החלו להקים את "היישוב החדש", הקימו יישובים חקלאיים חדשים ופילסו את דרכם לבאים . עלייה זו מכונה **"עליית חובבי ציון" או "עליית האיכרים".** בנוסף לעולים ממזרח אירופה הגיעו  כ300 יהודים מתימן  שהתיישבו בעיקר בירושלים במסגרת היישוב הישן  סה"כ עלו במסגרת העלייה הראשונה כ25,000 יהודים

**אנשי העלייה השנייה** רובם דומים לאנשי העלייה הראשונה , אך בלט ביניהם מיעוט של כ4,000 צעירים רווקים בשנות העשרים לחייהם, הם האמינו בשיווין ציונות וחילוניות , הם רצו להקים בארץ חברה שוויונית צודקת שבה יוכל הפועל להנות מעבודתו. הם הקימו את הקבוצות . עלייה זו מכונה **"עליית הפועלים".**

בתקופה זו התקיימה עלייה מתימן (כ1,500 במספר) ועולים אלו נחשבו "פועלים טבעיים" וחלקם הגדול נקלט במושבות העלייה הראשונה. סה"כ עלו במסגרת עלייה זו כ30,000 יהודים.

**גורמים לעלייה**

א. **גזרות אנטישמיות** מטעם השלטון

ב. **אירועים אנטישמים** (סופות בנגב , פוגרום קישינב )הביאו את היהודים למסקנה כי אין  להם עתיד

במקום מושבם .

ג. **חוקים אנטי יהודיים**- שפגעו ביכולת היהודים להתפרנס והגבילו את מקום המגורים שלהם .

ד. **ההתעוררות הלאומית** הציונית היהודית והקמת אגודות חובבי ציון: הם ראו פתרון אחד לבעיית היהודית והוא

עלייה לארץ ישראל, כי רק בא"י ניתן להבטיח את הקיום הלאומי של העם היהודי.

ה. צעירים סוציאליסטים האמינו כי **רק בא"י ניתן להגשים את רעיון הסוציאליזם** חברה שוויונית ( כמו בקבוצה)

**קשיי העולים**

-          התמודדות עם **אקלים** השונה מאירופה

-          **חוסר מיומנות** העבודה חקלאית

-          **אדמות לא מתאימות** לעיבוד חקלאי(ביצית, סלעית

-          **קשיים כספיים** כל הכסף הושקע באדמות ואין יכולת לאגודות לסייע להם

-          **מדיניות השלטון העות'מאני** הגבלות ברכישת קרקעות

  - **אכזבה ופער בין הציפיות למציאות**

**עלייה ראשונה ושנייה- הקשיים**

מערכת היחסים הקשה בין אנשי העלייה הראשונה – האיכרים לבין אנשי העלייה השנייה-הפועלים על רקע השונות ביניהם. אנשי העלייה השנייה חיפשו עבודה במושבות האיכרים(עליה ראשונה) ואלו דחו אותם **בשל היותם חילוניים**, ובעיקר כי **לא ידעו לעבוד את האדמה** האיכרים חיפשו עובדים יעילים וזולים יותר- והעדיפו  פועלים  ערביים

**א. פעילות בתחום ההתיישבות**

**המושבה-**הוקמה בתקופת העלייה הראשונה.(פתח תקווה, ראש פינה, ראשון לציון, חדרה) התיישבות פרטית על קרקע פרטית. לכל איכר היה משק פרטי עצמאי, בעלות פרטית על הקרקע ועל המשק. המושבות התמקדו בגידולי אדמה או גידולי מטעים בעלי קרקעות העסיקו פועלים שכירים (ערבים בדרך כלל). במושבה התקיימו מבני ציבור משותפים ונקבע תקנון לניהול המושבה. מושבות העלייה הראשונה נקלעו לקשיים ופנו לעזרת הברון רוטשילד, אשר מינה פקידים שינהלו את המושבות עבור האיכרים.

**הקבוצה-** הוקמה בתקופת העלייה השנייה (דגניה, סג'רה, כינרת). הצעירים שהו ב**חוות חקלאיות** שהוקמו בסיוע **המשרד הארצישראלי** והתארגנו בקבוצה משותפת . הקבוצה (=קומונה) ניהלה  משק משותף על קרקע משותפת. חברי הקבוצה דגלו באידיאולוגיה סוציאליסטית (שוויונית)ורצו לחיות חיי שיתוף ושוויון. החיים נוהלו במשותף- "עבוד כפי יכולתך וקבל לפי צרכיך". בקבוצה הגשימו את רעיונות **"כיבוש העבודה"** (עבודה על ידי יהודים בלבד)**ו"כיבוש הקרקע"**(העברת הקרקע לידי יהודים)

לעבודה ערך מוסרי ולכן אסור להעסיק עובדים שכירים.

**התיישבות עירונית –הקמת העיר תל אביב.** העיר העברית הראשונה שהוקמה בשנת 1909 על ידי יהודים מיפו אשר רצו לשפר את איכות חייהם ולהקים עיר עברית ראשונה.

תנאי הדיור הקשים ביפו ויוקר הדירות עוררה קבוצת יהודים מיפו להקים שכונה חדשה מחוץ לעיר. הם נקראו אגודת "אחוזת בית" ובשנת – 1909 החלו להקים את הבניינים הראשונים של השכונה שייסדו שלה קראו תל אביב.הייתה זו העיר העברית הראשונה שנוסדה בא"י. מוסדות ציונים מרכזיים בהם "המשרד הארצישראלי" העבירו את משרדיהם לעיר תל אביב.

בנוסף העולים בתקופה זו התיישבו בערים קיימות  כמו חיפה ,יפו ,ירושלים ועוד

**הסיוע של הברון רוטשילד לאנשי העלייה הראשונה**

מושבות העלייה הראשונה נקלעו למשבר. הם הוציאו את  כל כספם על הוצאות נסיעה ורכישת אדמות ולא נותר להם כסף בכדי להמשיך ולהקים בתים משק חקלאי ועוד. אגודות חובבי ציון שהבטיחו סיוע כספי לעולים לא הצליחו לגייס את הכספים הדרושים. לפיכך פנו לבקשת סיוע מעשירים יהודים .

הברון רוטשילד הסכים לסייע. הסכמתו נבעה מהיותו אדם מסורתי שא"י והיהודים בה היו חשובים לו כמו כן הוא המשיך את דרכו של אביו אשר תרם ליישוב היהודי.

כתנאי לתרומתו הוא ביקש להעביר את אדמות המתיישבים לרשותו, כל משפחה קיבלה קצבה חודשית מהברון רוטשילד, וחובתם הייתה לציית לפקידים, אותם הביא מצרפת בכדי שינהלו את המושבות.

תרומתו לישוב היהודי:

תרומתו באה לידי ביטוי בכמה דרכים:

א. **תמיכה במושבות קיימות** - הוא הזרים למושבות כספים רבים ותמך כלכלית באיכרים. תמיכתו במושבות סייעה להן להתקיים.

ב. **הקמת מושבות חדשות.**

ג. הכנסת שיטות כלכליות וארגוניות חדשות למושבות כגון, הקמת היקב לייצור יין שנמכר בארץ ובחו"ל.

ד. הקמת מוסדות ציבור במושבות כמו בתי כנסת, ספריות, בתי ספר, מרפאות,.

ה. הקמת תעשיות חדשות כמו מפעל להפקת בשמים וזכוכית.

עם זאת לסיוע שלו היו גם צדדים שלילים:

* האיכרים הפכו להיות חסרי עצמאות ותלותיים בכספי הברון.
* האיכרים העסיקו פועלים ערבים במשקים במקום לעבד את הקרקע בעצמם.
* נוצרה מתיחות בינם לבין הפקידים :בפועל פקידי הברון ניהלו את המושבות ואת חייהם .
* שיטות העבודה וסוג הגידולים יצרו תקופות בטלה ארוכות אצל בני המושבות.

  דוגמאות למושבות שקיבלו סיוע: פתח תקווה, ראשון לציון, מזכרת בתיה .

**פעילות בתחום הביטחון**

**כיבוש השמירה**: במושבות העלייה הראשונה דאגה הפקידות של הברון רוטשילד לשמירה על המושבות. הפקידים נהגו למסור את השמירה על המושבות לידי ערבים בעלי כוח בסביבה. אולם בעיית הביטחון לא נפתרה והתרבו מעשי השוד והגזל מצד ערביי הסביבה . צעירי העלייה השנייה לא הסכימו עם תלות זו בערבים וחשבו שעבודת ההגנה היא חלק בלתי נפרד מן המהפכה הציונית זהו צעד חשוב לקראת עצמאותו של היישוב. לא מספיק לכבוש קרקע ולהשיג עבודה יש גם להגן עליה. הם האמינו כי באמצעות השמירה תתחזק ההתיישבות היהודית בא"י וייווצר היהודי החדש,שמגן על עצמו, בניגוד ליהודי בגולה שלא עשה דבר בכדי להגן על עצמו.

לשם כך הוקמו הארגונים הבאים:

**ארגון בר גיורא**

בשנת 1907 קמה קבוצת פעילים חברי מפלגת "פועלי ציון" שרעיון ההגנה העצמית ניכנס בהם בימי הפרעות ביהודים ברוסיה. בראשם ישראל שוחט ויצחק בן צבי והחליטה על ייסוד ארגון שמירה חשאי בשם **"בר גיורא"** .  סיסמת האגודה הייתה "בדם ואש יהודה נפלה בדם ואש יהודה תקום"

מטרת האגודה: הייתה כיבוש השמירה והעבודה במושבות

פעילותה : בחוות סג'רה ניתנה לאנשי בר גיורא ההזדמנות להוכיח עצמם בשמירה. בחווה זו הם נאלצו להיאבק בשודדים ערבים שהתנפלו על המושבה והם הצליחו בכך. בהדרגה נמסרו לשמירתם מושבות נוספות בגליל התחתון.

**"השומר"**

תפקידו היה לשמור ולהגן על כל המושבות היהודיות. ארגון השומר הרחיב את פעולות השמירה שלו למושבות יהודיות רבות. התנאי שלו היה הכנסת פועלים עבריים לעבודה במושבות עליהן הגן.

חברי השומר אומנו ברכיבה על סוסים, למדו את השפה הערבית, ערכו אימונים ופעלו כחברה סגורה.

חשיבות ארגון השומר:

 1.  ארגון זה הניח את היסודות לארגון ההגנה שקם מאוחר יותר. הם חינכו את היישוב להגנה עצמית.

 2.  חברי הארגון עסקו גם בכיבוש הקרקע ולא רק בכיבוש השמירה. הם עסקו בכיבוש שטחי קרקע והכשירו את חבריו להתיישבות.

 3.  אנשי השומר גרמו לערבים להעריך את היהודים ואת יכולתם להגן על רכושם.

**פעילות בתחום החינוך והתרבות**

**כיבוש השפה העברית**

**אליעזר בן יהודה**  הוביל את המאבק להחייאת השפה העברית. בן יהודה שאף להפוך את השפה העברית לשפה מדוברת.

**פעילותו:**

א.. ייסד את "ועד הלשון העברית" שתפקידיו היו לדאוג לפיתוח השפה העברית ולקבוע את החוקים של

השימוש בשפה. הועד הפך מאוחר יותר לאקדמיה ללשון העברית.

1. יסוד עיתונים בעברית :הצבי, השקפה
2. כדי להראות את אוצר המילים הגדול שניתן להשתמש בו החל לחבר את המילון העברי

"**מלחמת השפות"**-

מאבק על שפת ההוראה במוסדות חינוך: עזרה- הגרמנית ואליאנס- הצרפתית.

הטכניון שהוקם ע"י חברה גרמנית – "עזרה" לימד בשפה הגרמנית בישוב קמה דרישה ללמד בעברית  הנהלת הטכניון סירבה לדרישה זו בטענה שהשפה אינה עשירה ומפותחת מספיק בכדי ללמד מקצועות טכנולוגים.

בישוב פרצה שביתה של המורים כיוון שההחלטה של חברת עזרה התפרשה כהתנכלות לשפה העברית ועוררה גל של מחאות שנודע בשם "מלחמת השפות"

חברת אליאנס הקימה בתי ספר דוברי צרפתית**-** התלמידים והמורים התנגדו ובסיועה של ההסתדרות הציונית הוקמו תוך חודשים מספר רשת של מוסדות חינוך עבריים מתחרים

. טענת היישוב הייתה כי החינוך חייב להיות עברי ששפת הלימוד הספרים יהיו כתובים בעברית, זה הבסיס לחידוש היישוב העמידה האיתנה של ההסתדרות הציונית והישוב בארץ השפיעה על חברת עזרה שהחליטה לשנות את דעתה.

**הישוב היהודי בזמן מלחמת העולם הראשונה**

**המטרות של ג'מאל פחה במדיניותו כלפי היישוב היהודי בארץ ישראל בזמן מלחמת העולם הראשונה:**

• ג'מאל פחה חשש מהעובדה שהיישוב היהודי שהיה ברובו מורכב מעולים שהגיעו במסגרת עליות קודמות (עליה

ראשונה ושנייה) ממזרח אירופה (רוסיה בעיקר) אשר נשאו דרכון רוסי יפגינו תמיכה ברוסיה ובמדינות ההסכמה.

• ג'מאל פחה היה מעוניין לדכא את היישוב היהודי מבחינה לאומית.

• ג'מאל פחה היה מעוניין לנצל את היישוב היהודי מבחינה כלכלית לטובת מאמץ המלחמה התורכי.

**הצעדים שנקט ג'מאל פחה כדי לקדם מטרות אלה:**

• ג 'מאל פחה חייב את היהודים לוותר על אזרחותם הרוסית ולהתעת'מן ( משמעות ההתעת'מנות- גיוס לצבא

התורכי) ומי שסירב להתעת'מן גורש.

• ג'מאל פחה אסר על היהודים לכתוב מכתבים בשפה העברית והיידיש.

• ג'מאל פחה אסר על היהודים להניף את הדגל הציוני ולהשתמש בבולי קק"ל.

• ג'מאל פחה החרים בהמות ותבע מן היהודים לשלם מיסי מלחמה גבוהים במיוחד

* לקראת סוף המלחמה גורשו יהודי יפו שנחשדו כמשתפי פעולה עם הבריטים

**דרכי הפעולה של ארגון "הועד להקלת המשבר":**

בראש "הועד להקלת המשבר " עמד מאיר דיזנגוף. ארגון זה ניסה לסייע ליישוב היהודי שהיה בארץ ישראל תחת השלטון העותמאני בתקופת מלחמת העולם הראשונה. הארגון הזה קם במטרה לסייע ליהודי ארץ ישראל להתמודד עם מצוקת הרעב והגירוש ממרכז הארץ , למשל באמצעות חלוקת כספיהעזרה ליהודים נזקקים ומציאת פתרונות דיור עבור המגורשים שבגליל.

הוקם ה"משביר" שמכר חומרים לחקלאות במחיר עלות

**דרכי הפעולה של ארגון ניל"י: (נצח ישראל לא ישקר)**

ארגון ניל"י כלל את משפחת אהרונסון מזיכרון יעקב. יעקב אהרונסון שהיה אגרונום (מומחה לחקלאות) נתמנה על ידי השלטונות התורכים בארץ לחקור את תופעת הארבה שפקדה את הארץ בשנת 1915 ובתוקף מינויו זה ניתן לו אישור לנוע באופן חופשי ברחבי ארץ ישראל . אהרונסון ניצל את ההיתר שהיה לו לטובת איסוף חומר מודיעיני אודות תנועת התורכים וריכוזי כוחות בארץ ישראל, מתוך תקווה שזה יסייע לבריטים לסלק את העותמאנים מארץ ישראל. את החומר המודיעיני העבירו לבריטים ע"י איתות לספינות בריטיות שעגנו מול חופי ישראל ובאמצעות יוני דואר. רוב חברי המחתרת נתפסו עונו ונרצחו, שרה אהרונסון התאבדה כשנתפסה. החומר המודיעיני סייע בכיבוש העיר באר שבע.

**נושא שני: התקופה ההלניסטית**

**רקע:** "הלס" – אחד השמות הקדומים של יוון, לכן היוונים כונו הלנים ותרבותם נקראה: התרבות ההלנית. פרק זה עוסק בהשפעות התרבותיות שנוצרו בעקבות ההתפשטות של יוון לכיוון המזרח ביחד עם ההשפעות של התרבות שיצר אלכסנדר הגדול. המפגש בין התרבויות הללו יצר את התרבות ההלניסטית., זוהי תרבות המשלבת יסודות מהתרבות היוונית ומתרבות המזרח. תרבות זו הפכה לכלל עולמית בלי קשר למוצא השונה של העמים.

התרבות ההלניסטית נתפסה כתרבות אוניברסאלית (כוללת) כיוון ששילבה בתוכה מאפיינים מהתרבות היוונית ביחד עם מאפיינים מתרבות המזרח (הפרסית)

**א. מאפייני התרבות ההלניסטית**

* 1. **שפה** – שפה היוונית הפכה לשפה בינלאומית. היא הפכה לשפה המדוברת בעולם ההלניסטי. ידיעת השפה היוונית אפיינה בעיקר את בני המעמד האמיד, היא הייתה התנאי בקבלת משרות בכירות והיא אפשרה קריאה של ספרות, מדע ועוד.
  2. **הדת** – לדת מקום מרכזי בתרבות ההלניסטית. הדת היוונית התבססה על אלים רבים האלים הם בני אלמוות אבל ייחסו להם תכונות אנושיות. בכל פוליס היה מרכז דתי שבו חגגו את החגים המקודשים לאלים בפאר רב, וכל האזרחים היו חייבים להשתתף בחגיגות אלו.
  3. **המשטר** – המלך נתפס כאל, הוא היה שליט יחיד וכל יכול. כל הקרקעות היו שייכות למלך, הוא שלט באופן בלעדי בכלכלה. החלטות ערי הפוליס נזקקו לאישור המלך והאזרחים חויבו לשלם למלך מיסים. המלכים נתפסו כאלים.
  4. **משחקים אולימפיים** – הספורט ותרבות הגוף היו בעלי חשיבות גבוהה. הספורט מילא תפקיד חינוכי בהכשרת הנערים. בעיר התקיימו תחרויות ספורט. היוונים קיימו משחקים אולימפיים אחת לארבע שנים, הם היו קשורים לפולחן האלים.
  5. **העיר היוונית** – "הפוליס" היא העיר היוונית, ערי פוליס הוקמו בכול האזורים תחת השלטון היווני, בהם התנהלו חיי התרבות, הדת והמסחר. אזרחי הפוליס קיבלו זכויות מרובות. בישראל ישנם דוגמאות כגוון: קיסריה, "אנטיוכיה "- ירושלים

**ב. המפגש בין החברה ביהודה (יהודים) לבין ההלניזם**

**רקע**: התרבות ההלניסטית חדרה לא"י דרך הערים ההלניסטיות (בא"י היו כ-30 ערים הלניסטיות) ובאמצעות קשרי המסחר שניהלו היהודים עם הערים הללו. היו לכך כמה השפעות על החברה ביהודה. השפעות אלו באו לידי ביטוי בתהליך של התייוונות.

**ההשפעות ההלניסטיות על החברה ביהודה**

***בתחום הדת*** – ההשפעה הייתה הדרגתית. בתחילה ניתן היה להבחין בסימנים חיצוניים כמו: שמות יוונים, לבוש, סגנונות בנייה ושימוש בשפה. בהמשך הדבר בא לידי ביטוי בקבלת ערכים הלניסטים שגרמו ליהודים רבים להתרחק מהדת היהודית.

***בתחום התרבות*** – באה לידי ביטוי בעיקר בשכבות הגבוהות שניהלו קשרי מסחר ובקרב הכהונה שייצגה את העם בפני השלטונות. ההשפעות באו לידי ביטוי בשימוש בשפה ובקריאה בשמות יוונים.

***בתחום ההנהגה*** – ההלניזם יצר צמיחה של אצולה שאינה מתוך מעמד הכהונה. אחת המשפחות הבולטות הייתה משפחת בית טוביה. משפחה זו הובילה את תהליך ההתייוונות ביהודה. משפחה זו הצליחה מאוד מבחינה כלכלית. יוסף בן טוביה מונה לחוכר המיסים בא"י והעמידו לרשותו חיילים שסייעו לו בגביית המיסים. בני המשפחה השתתפו בחגיגות היווניות, בנו מבנים בסגנון הלניסטי, אימצו שמות יוונים וכתבו בשפה היוונית.

**העמקת תהליך ההתייוונות ביהודה**

הכהונה הגדולה ביהודה הובילה מהלך של העמקת ההתייוונות ביהודה. אנטיוכוס הרביעי רצה להרחיב את השפעת ההתייוונות בממלכתו. תחת שליטתו היו עמים רבים. הוא האמין שהקמת ערי פוליס תחזק את ממלכתו ותמנע את התפוררותה. בתקופה זו כיהן חוניו בתפקיד הכוהן הגדול. אנטיוכוס ראה בו מכשול למימוש שאיפותיו ביהודה ולכן הדיח אותו מינה את יאסון (אחיו של חוניו) לכוהן הגדול. יאסון היה מתייוון שהצהיר על כך שהוא רוצה לבנות בירושלים פוליס יוונית.

משמעות מינוי זה:

* לראשונה מונה אדם לתפקיד הכוהן הגדול כאשר קודמו עדין חי.
* הכהונה עברה מאב לבן ועכשיו מאח לאח אחר שקנה את משרתו בכסף.
* זו הפעם הראשונה שבה גורם זר מתערב במינוי של הכוהן הגדול.

**פעילותיו של יאסון**

יאסון קיבל את האישור להפוך את ירושלים לפוליס שתכונה: אנטיוכיה. היה לו האישור להקים בה את מוסדות הפוליס ולקבוע מי אזרחיה. מטרתו הייתה לשלב את ירושלים במסחר ובתרבות העולמיים, ולחזק את ההלניזם בה. לשם כך פעל בכמה דרכים:

1. אזרחי הפוליס – יאסון הכין רשימה של 3000 מתייוונים שהפכו לאזרחי הפוליס. הוא נתן להם אישור להשתתף בחיים הפוליטיים והתרבותיים של העיר.
2. ביטול חוקי התורה – עם הקמת הפוליס בוטלו חוקי התורה ובוטל אורח החיים היהודי בעיר.
3. הקמת מוסדות העיר – יאסון קיים בעיר את אסיפת העם, הקים גמנסיון וגרם לכוהנים לעזוב את עבודת המקדש ולהשתתף במשחקים שנערכו בו. הוא יצר קשרים עם ערי פוליס אחרות ופעל שאנטיוכיה תשתתף במשחקים אולימפיים.

מספר היוונים ביהודה הלך וגדל. היהודים שאימצו את המנהגים היוונים כונו "מתייוונים" . אחרי יאסון קנה את השלטון ביהודה מנלאוס, שהיה מתייוון קיצוני. הוא האיץ את תהליך ההתייוונות ואף גרם לשוד האוצרות מבית המקדש ע"י אנטיוכוס.

**כתוצאה מכך גדלה גם ההתנגדות לתרבות ההלניסטית ביהודה**. בראש המתנגדים עמדו **החסידים.**

**החסידים כמובילים את ההתנגדות לתהליך ההתייוונות**

**חסידים** = יהודים מאמינים בה'.

**מקום מגוריהם** - בכפרים, בעיירות ובירושלים.

**מעמדם** – בני השכבות העממיות בירושלים היו גם סוחרים ובעלי מלאכה.

**אורח חייהם** – האמינו בתורה ופעלו על פי חוקיה. הם רצו להחזיר את שלטון חוקי התורה. הם האמינו כי התרבות היוונית הרחיקה את היהודים מהתורה מהאמונה באל אחד.

**פעילותם** – החסידים מרדו ביאסון, הם גרשו אותו מירושלים וביטלו את שלטון המתייוונים בעיר. פעילותם ערערה את מעמדה של ירושלים.

**המשבר שנוצר בחברה היהודית עקב חורבן בית המקדש**

לאחר חורכן הבית השני נוצרה בחברה היהודית אוירה של יאוש ומשבר. התבוסה לרומאים, ההרס ותקנות הכיבוש הקשות שהנהיגו הרומאים הכבידו מאד על הציבור היהודי.

אולם מעל לכל הווה חורבן בית המקדש את המכה הגדולה ביותר שספג העם היהודי. בית המקדש היה עד החורבן המרכז הדתי, המשפטי והלאומי של הציבור היהודי עם החורבן נעלם בבת אחת מרכז זה.ונודעו לכך השלכות חברתיות, דתיות ומוסדיות מרחיקות לכת :

**כל הנושאים הבאים נעלמו** :

1. הכהונה הגדולה
2. , מוסדות ההנהגה,
3. הפולחן הדתי הקשור למקדש,
4. העלייה לרגל

בציבור היהודי נוצרה אוירה של ייאוש והלם אשר מצאו את ביטויים המנהגים וביצירה הספרותית .

הסכנה היתה כי אווירת ההלם והייאוש תביא לכך שהישוב היהודי בארץ והעם היהודי בכלל יחדל להתקיים.

**בניית המרכז ביבנה ועיצוב החיים היהודיים ללא המקדש**

קבוצת חכמים אשר יצאה מחוגי הפרושים התמודדה עם השאלה כיצד ניתן להמשיך את קיומו של העם היהודי ולאפשר את קיום הדת היהודית והפולחן הדתי ללא בית המקדש. הם הקימו ביבנה מרכז דתי ולאומי חליפי לירושלים ועד מהרה שקמו את חיי הציבור היהודי בדרך חדשה

.

**האישים המרכזיים אשר עמדו בראש המרכז ביבנה היו :**

1. **רבן יוחנן בן זכאי (ריב"ז)** – היה מראשי הפרושים בירושלים לפני החורבן, התנגד למרד הגדול, עזב את העיר במהלך המצור ולאחר החורבן הקים את המרכז ביבנה. לריב"ז נזקפת זכות הראשונים : הוא הבין את החשיבות בשיקום העם בדרך של הקמת מרכז רוחני חליפי ובו הנהגה חדשה של העם היהודי. תקופת פעילותו בשנים 70 – 80 .
2. **רבן גמליאל (השני)** – צאצא למשפחה מיוחסת של חכמי התורה, נינו של הלל הזקן, הוכר ע"י הרומאים כ"נשיא" , חיזק את המרכז ביבנה, קשר קשרים טובים עם השלטון הרומאי ואף ביקר מספר פעמים ברומא ובתפוצות היהודים. נהג בתקיפות רבה כלפי החכמים האחרים ובעיקר כנגד אלה אשר לא קבלו את דעתו, ואף הושעה לזמן מה מן הנשיאות עקב כך. תקופת פעולתו נשנים 80 – 115 .

**התקנות העיקריות שתוקנו ביבנה ועיצבו מחדש את החיים היהודיים** ("זכר למקדש", "זכר לחורבן")

1. תקיעה בשופר בראש השנה בשבת בכל עיר שיש בה בית דין (לפני התקנה היה אסור לתקוע בשופר בשבת)
2. נטילת לולב בכל ימי חג הסוכות, בבית כנסת במקום בבית המקדש (לפני כן היו משתמשים בלולב רק יום אחד)
3. ברכת כוהנים - בבית הכנסת כפי שהיה נהוג בבית המקדש.
4. קביעת צורה חדשה לסדר הפסח – קריאת ההגדה של פסח ואופן עריכת הסדר במקום בקרבת קורבן הפסח במקדש.
5. יום הכיפורים – קביעתו כיום תפילה במקום הטקסים בבית המקדש.
6. קיום מצוות התפילה שלוש פעמים ביום, קביעת נוסח אחיד לתפילת שמונה עשרה במקום קורבנות
7. "ברכת המינים" – הוצאת הנוצרים הראשונים מקהל ישראל

כל תקנה או פעולה – יש להסביר במה היתה שונה ממה שהיה נהוג בבית המקדש לפני החורבן, ומה תרומתה לעיצוב מחדש של החיים היהודיים .

**דגשים להסבר פעולותיהם של חכמי יבנה :**

* כינון החיים הציבוריים ועיצוב מחדש של החיים היהודיים ללא קיומו של המקדש.
* כינון הנשיאות ובית הדין הגדול כמוסדות המרכזיים של העם היהודי והעברת סמכויות מרכזיות אליהם (כמו קידוש החודש וקביעת לוח הזמנים לחגים והמועדים).
* קביעת מקומו של בית הכנסת כמקום הפולחן במקום המקדש.
* קביעת דרכי כפרת עוונות ופולחן במקום הקרבת הקורבנות : התפילה, המצוות, התשובה ומעשי החסד – ואלה נתונים לביצוע בידי כל אדם.
* קביעת הלכה אחידה אשר תחייב את כולם (לאחר דיון ושיקול) ואי קיומם של זרמים ופלגים מנוגדים ביהדות.

**- מרד בר כוכבא (132-135 לספירה)**

**הגורמים לפרוץ מרד בר כוכבא:**

**1. השפעת מרד יהודי התפוצות:** 15 שנה לפני המרד, פרץ מרד יהודי התפוצות, כאשר הקיסר, טריאנוס היה במסע כיבוש במזרח. מטרתו הייתה להקים מחדש את מלכות ישראל ביהודה. הוא דוכא באכזריות ע"י הרומאים, ונשאר חזק בזיכרון ההיסטורי של היהודים בארץ.

**2. ציפייה משיחית לגאולת ישראל:** העם בישראל לא הפסיק לעולם להחזיק בציפיות משיחיות לגאולה- הם האמינו שכמו שהמקדש השני נבנה 70 שנה אחרי חורבן המקדש הראשון, כך ייבנה גם המקדש השלישי. הציפיות גברו כשעלה קיסר חדש לשלטון- הדריאנוס והתחיל במגמת פיוס כלפי היהודים, אך הציפיות לא התממשו- לא רק שהלגיון הרומי לא יצא מירושלים, גם לא ניתנה רשות להקים את המקדש מחדש. היהודים התאכזבו מאד והתעוררה בהם מחדש הנכונות לצאת ולהלחם ברומאים למען המקדש וירושלים.

**3. הפיכת ירושלים לעיר הלניסטית:**במסגרת מדיניותו החדשה של הדריאנוס הוא הבטיח ליהודים לבנות את ירושלים והמקדש, אך במקום זאת רצה להפוך את ירושלים לעיר הלניסטית- איליה קפיטולינה, ולהקים מקדש אלילי בהר הבית. היהודים החליטו שהגיעה השעה לסלק את רומא.

**4.גזירת ברית מילה:** הדריאנוס פרסם חוק שאסר לקיים ברית מילה. אנשים שבניהם נימולו נרדפו ע"י הרומאים, והגזירה עודדה את היהודים לצאת במרד גלוי. מטרתו הייתה להקים מסגרת עצמאית בה יוכלו לחיות בשקט לפי חוקי אבותיהם.

**ההכנות למרד:**

בניגוד למרד גדול, קדמו למרד הכנות מדוקדקות שהוסתרו מהרומאים:

**1.** הכנה ואגירה של כלי נשק- היהודים שעבדו אצל הרומאים הכינו עבור הרומאים כלי נשק פגומים בכוונה כדי שהם ישאירו אותם אצלם.

**2**. תפיסת מקומות אסטרטגים בארץ, חפירת מערות (בסיסי יציאה ללוחמים, ומקום מסתור לאזרחים), מנהרות (מחבוא לנשק, מחסני מזון, בורות מים ותעלות קשר), חומות ומעברים תת- קרקעיים.

**3**. **שמעון בר כוכבא**, בחר בקפידה את המתנדבים לצבא. הוא אימן אותם בנשק והכין אותם כראוי למלחמה. הוא מתואר כאדם סמכותי, מנהיג, אדם קשה וקל לרגוז שהשליט משמעת חמורה.

**4**.בר כוכבא הקים מרכז מינהלי של המרד בהרודיון.

**5**.ביתר נבחרה להיות מרכז המרד- המפקדה הראשית הוקמה שם, והסנהדרין עברה לשם. כי:

**-** היא הייתה ישוב מרכזי ביהודה-ישבו בה יהודים רבים והיו בה מאות בתי כנסת ובתי ספר.

**-** המיקום של ביתר-המורדים רצו להתרחק מעינם של הלגיונות הרומאים המוצבים בירושלים, אך לא להתרחק מדי מירושלים- כי הם רצו לכבוש אותה.

**-** היתרונות הטופוגרפיים של ביתר- היא הייתה על הר גבוה ותלול, חלשה על דרכים חשובות, והיה בה מעיין שופע מים- טוב במיוחד בתקופה של מצור. בנוסף היא הייתה מבוצרת מאד ומוקפת מגדלי שמירה.

**שלבי המרד:**

**1. כיבוש ירושלים:**

בשנת 132 פרץ המרד בגלוי, לאחר שהדריאנוס סיים את ביקורו בארץ והיה במרחק רב ממנה. הפתעת הרומאים הייתה גמורה, והעיר נפלה בדי המורדים בשלב הראשון של המרד. המורדים לא הסתגרו בביצורים אלא לחמו בשטח הפתוח בשיטת פגע וברח, תוך ניצול של היכרותם את השטח. הם הביסו את שני הלגיונות הרומאים ואילצו את הנציב רופוס להימלט לקיסריה. גם תגבורת שהגיעה מרומא סבלה אבידת קשות, ותוך זמן קצר השתלטו חיילי בר כוכבא על אזורים רבים.

לאחר הניצחונות בר כוכבא עשה מעשים של מושל: א. חלוקת הארץ למחוזות ומינוי מפקדים.

ב. הקמת פקידות שעסקה בהחכרת קרקעות שהיו שייכות לרומאים, ליהודים.

ג. הטבעת מטבעות עם הכתובות: "שנה אחת לגאולת ישראל", "שמעון נשיא ישראל", "לחירות ירושלים".

ד. על שטרות וחוזים מנו את השנים מתחילת המרד (132=שנה א' לגאולת ישראל)

ה. הוא הכריז על עצמאותה של יהודה, והיה למנהיג צבאי ומדיני.

**2. המתקפה הרומאית ודיכוי המרד:**

הקיסר גייס צבא שמנה יותר מ-12 לגיונות (60000 חיילים),ובראשו העמיד מפקד מנוסה- סוורוס.

הוא לא רצה להיפגש פנים אל פנים עם החיילים האמיצים היהודים, והוא ביצע פעולות כדי להכריח אותם להיות במצור- הוא ניתק את האספקה להם ולכד אותם יחידות יחידות (תוך ניצול היתרון המספרי שלו במקרים אלו) באיטיות ובסבלנות.

בהתחלה כבש את בסיסי המורדים מסביב ליהודה ואחר כך נכנס למרכזה. ירושלים נכבשה די בקלות- כי היא לא בוצרה היטב, וכי המורדים לא רצו שיגרם לה נזק.

חלק מהמורדים התבצרו במבצרים שנכבשו באכזריות. וחלק התבצרו בביתר.

**3. נפילת ביתר: 135 לספירה**

הרומאים בנו מסביבה דייק והטילו עליה מצור כבד, וניתקו אותה מאספקת המים. לאחר מצור ממושך (כנראה חצי שנה) פרצו הרומאים לעיר וערכו טבח אכזרי.

בר כוכבא מת בביתר. (יש שאומרים שחכמים הרגו אותו אחרי שגילו שהוא לא מלך המשיח).

**4. מערות מדבר יהודה:**

ישובים שלמים ברחו למערות מסתור במדבר יהודה. רוב הנמלטים נתפסו ונהרגו. הרומאים צרו על המערות וחיכו שהמורדים יסגירו את עצמם או ימותו ברעב. המורדים העדיפו לשרוף את רכושם ולמות ולא ליפול בידי הרומאים.

**קשיי הרומאים בדיכוי מרד בר כוכבא:**

1. **הכנות מדוקדקות למרד**- בניגוד למרד בגדול. ההכנות נשמרו בסוד ורומא הייתה מופתעת.

2. **שיטת הלחימה והכרת אזור הלחימה**- הלוחמים הכירו היטב את השטח ולא התבצרו בביצורים (כמו במרד הגדול) אלא יצאו החוצה והפעילו שיטות של מארבים, ופגע וברח.

3. **מנהיגות חזקה**- בר כוכבא ליכד את המורדים ונטע בהם את התקווה שהם יכולים לנצח. הוא הצטיין בגבורתו וגייס לצבאו רק את הלוחמים הטובים ביותר (היה לו צבא גדול). הוא היה איש ארגון טוב, והשליט משמעת חזקה בצבאו.

4. **תמיכה רחבה של העם במרד**- כמעט כל היישוב היהודי התאחד מאחורי המנהיגות של שמעון בר כוכבא, וראה בו את מלך המשיח. הוא הכריז על גיוס חובה, והמון יהודים מהארץ ומהתפוצות שראו במרד הזדמנות אחרונה להיפטר משלטון רומא, הצטרפו אליו.

מדוע יהודים רבים תמכו במרד:

א. התלהבות משיחית- הציפייה לגאולה אף פעם לא נעלמה והתגברה כאשר הדריאנוס, קיסר רומא, הבטיח לבנות את ירושלים והמקדש. יהודים רבים הצטרפו למרד כי האמינו שהגאולה תלויה במעשי האדם, והם יכולים לזרז את בואה.

ב. אישיותו הכריזמאטית של בר כוכבא- הוא הצליח להטיל את מרותו על העם, המריבות והכיתות פסקו והייתה אחדות. הוא היה מנהיג לאומי שדאג לכלכלה ולבעיות החברתיות של נתיניו, והקפיד על קיום המצוות.

ג. תמיכת החכמים בבר כוכבא- רבי עקיבא, מגדולי החכמים באותו דור, תמך בו, ואפילו קרא לעברו- "זה הוא מלך המשיח". גם במעבר הסנהדרין לביתר הייתה הבעת תמיכה של החכמים.

ד. ניסיון הרומאים לעקור את היהדות- היהודים הבינו (לאחר גזירת ברית המילה והפחד מגזירות נוספות) שצריך להקים מסגרת עצמאית בה יוכלו לחיות לפי הסדר הדתי והתרבותי שלהם.

**עמדת הלא יהודים למרד ולבר כוכבא:**

**הנוצרים:** הנוצרים (היהודים) לא השתתפו המרד כי לדעתם רק ישו הוא המשיח ובר כוכבא הוא משיח שקר. הם לא רצו שתהיה תחייה לאומית ורוחנית לעם ישראל כי זה מנוגד לבשורות הנוצריות ולכן לא הצטרפו לצבא המורדים.

**השומרונים:** הדעות חלוקות- יש אומרים שהצטרפו ויש שלא.

**עמדת החכמים למרד ולבר כוכבא:**

תמיכה במרד: הנהגת החכמים בראשם רבי עקיבא תמכה במרד, מתוך תפיסה משיחית שמחייבת פעולות להבאת הגאולה. ר' עקיבא הכריז על בר כוכבא כמשיח.

הסתייגות מהמרד: חלק קטן מהחכמים הסתייג מהמרד. הם אמרו שעוד לא הגיע זמן הגאולה, ושהיא תהיה ניסית.

גישה שלילית לאחר המרד: במקורות לאחר המרד בר כוכבא מוצג כשחצן שקורא לאל לא להתערב במרד כי העם לא זקוק לעזרתו. יש עדויות שהחכמים הרגו את בר כוכבא אחרי שראו שהוא משיח שקר, וכינו אותו- "בר כוזיבא".

הסתייגות מבר כוכבא: יש במקורות הסתייגות מאישיותו הקשה. היא באה לידי ביטוי בסיפורים על מבחני הכניסה האכזרים לצבאו, ועל הריגתו של אלעזר המודעי.

**תוצאות המרד:**

**1. דלדול האוכלוסייה:** מספר היהודים פחת ל-20% מהאוכלוסייה בארץ, ושבויים רבים נמכרו לעבדות בחו"ל. למראה החורבן הנורא שוב התחזקה אווירת הייאוש ויהודים רבים עזבו את הארץ, הרבה מהם לבבל.--> אבדן מעמד הבכורה שהיה להודי א"י, ואבדן מרכזיות א"י בחיי היהודים.

**2. דלדול היישוב:** ישובים רבים נהרסו, בעיקר באזור יהודה, שדות נשרפו, ואדמות רבות הופקעו ע"י הרומאים. המרכז היהודי עבר מיהודה לגליל, שלא היה ממרכזי המרד ולכן לא נפגע.

**3. הפיכת יהודה לסוריה פלשתינה:** הדריאנוס שינה את שמה של יהודה במטרה להפוך אותה לפרובינקיה הלניסטית לגמרי, למחוק את עברה היהודי, ולנתק את הקשר בין הארץ לעם היהודי.

**4. הפיכת ירושלים לעיר אלילית:** כמו שתכנן לפני המרד, בנה הדריאנוס את ירושלים כעיר אלילית. היא נחרשה וכונתה **איליה קפיטולינה**. הוא בנה מקדש לאל יופיטר במקום בו עמד בית המקדש, והציב פסל של עצמו במרכז הר הבית. יהודים לא הורשו להיכנס לעיר.

**5.גזירות דת (גזירות שמד)**- הדריאנוס אסר על היהודים לקיים את מצוות התורה, והטיל עונש מוות על מי שהפר זאת. חיילים רומאים הסתובבו ברחובות ובשווקים ובלשו אחר היהודים.

מטרות הרומאים בגזירות:

א. לבטל את המסגרת שיצרה את הדת היהודית, התרבות היהודית והחברה היהודית--> להעביר את היהודים על דתם, ובכך לבטל את תרבותם הייחודית.

ב. ביטול הדת היהודית והלאומיות היהודית--> כדי שלא יהיו יותר מרידות.

דוגמאות לגזירות דת:

א. אסור לקיים מצוות הקשורות לחגים ולשבת: לולב, שופר, נר חנוכה, קידוש והבדלה, נר שבת...

ב. אסור לקיים מצוות התלויות בארץ: תרומות ומעשרות, שמיטה וכו'...

ג. אסור לקיים מצוות הקשורות למוסדות דת: איסור התכנסות בבתי כנסת, איסור לעסוק בתורה ולהורות אותה...

ד. איסור לקיים מצוות יומיומיות: ברית מילה, ציצית, קריאת שמע, קריאה בתורה...

תגובת העם והחכמים לגזירות:

שלוש עמדות שונות של חכמי ישראל לגזירות:

1. נכונות להפר את הגזירות בגלוי, ולמות על קידוש ה'. למשל- עשרת הרוגי מלכות.

2. השלמה חיצונית עם גזירות הדת, וקיום המצוות בסתר, או בשינוי מסוים. (יהודים אלו סברו כי ערך קדושת החיים עומד מעל הכל). היו יהודים שהתחפשו לגויים וקיימו מצוות בסתר, היו יהודים ששינו קצת- במקום תפילה בציבור, התפללו ביחיד, במקום ברית מילה ברוב עם, הם מלו את בנם בסתר. אפילו עבודה זרה, כשאינה בציבור, לא חשובה יותר מהחיים. הם הסתמכו על הפסוק- "וחי בהם".

3. נכונות למסור את הנפש רק אם מחייבים לעבודה זרה בפומבי.

**6. שלושת השבועות:**

לאחר הכישלון הנורא של המרד, גיבשו החכמים עמדה ההופכת את הרעיון המשיחי לחזון של אחרית הימים, המתרחש בקץ הימים.

נוצרות 3 שבועות: א. לא למרוד באומות העולם כשהן שולטות בארץ ישראל.

ב. לא לעלות לארץ החומה-בבת אחת, אלא מעט מעט.

ג. לא לדחוק את הקץ, ולא לנסות להביא את הגאולה לפני זמנה.

משמעות 3 השבועות- השלמה עם השלטונות המושלים בארץ, ואי שימוש בכוח פיזי לשחרור לאומי, אלא לחכות לבוא הגאולה המשיחית.